钦定古今图书集成/明伦汇编/闺媛典/第364卷 > 柳鸾英
## 钦定古今图书集成/明伦汇编/闺媛典/第364卷 > 柳鸾英

按《异政录》：莱州阎澜与柳某善，有腹婚之约。及诞，阎
得男子曰自珍，柳得女曰鸾英，遂结夙契。柳登进士，
仕至布政，而澜止由贡得教职以死，家贫不能娶，柳
欲背盟，鸾英泣告其母曰：“身虽未往，心已相诺，他图
之事，有死而已。”母白于父，父佯应之而未许。鸾英度
父终渝此盟，乃密恳邻媪往告自珍曰：“有私蓄，请君
以某日至后圃挟归，姻事可成，迟则为他人先矣。”自
珍闻之，喜不自抑，遂与其师之子刘江、刘海具言其
故。江海密计，设酒贺珍，醉之于学舍。兄弟如期诣柳
氏，鸾英倚圃门而望，时天将暮，便以付之。而小婢识
非阎生，曰：“此刘氏子也。”鸾英亦觉其异，骂之曰：“狗奴！
何以诈取我财？速还则已，不然，当告官治汝。”江海恐
事泄，遂杀鸾英及婢而去。自珍夜半醉醒，自悔失约，
急起走诣柳氏圃门。时月色黑，直入圃中，践血尸而
踬，嗅之腥气，惧而归，衣皆沾血，不敢以告家人。达曙，
柳氏觉女被杀，而不知主名。官为遍讯，及邻媪，遂首
女结约事。逮自珍至，血衣尚在，一词不容辨，论死。会
御史许公进巡至，夜梦一无首女子泣曰：“妾柳鸾英
也。身为刘江、刘海所杀，反坐吾夫。幸公哀辨此狱，妾
死不朽矣。”因忽惊觉，达曙，召自珍密问之，自珍具述
江、海留饮事。公伪为见鬼自诉之状，即捕二凶讯之，
叩头款服，诛于市。遂释自珍为女，建坊曰“贞节”以表
之。珍后登乡荐，时人为之作《传记》。